Guido, Dei gratia Senonensis archiepiscopus, omnibus ad quos littere iste pervenerint, in Domino salutem. Notum fieri volumus quod constituta in presentia nostra, Emeniart de Ordone concessit et donavit in perpetuam elemosinam, ecclesie et canonicis de Cudoto, quicquid habebat apud Nuulli; et cum donum illud in manu nostra ad opus ecclesie et canonicorum benigne resignasset, nos inde eosdem investivimus, Landrico, milite, predicte Emeniart filio, et Luca, uxore ejus, ibidem assistentibus et idipsum laudantibus, cum liberis suis, videlicet Huberto, Agalone, Simone, Aganone, Willelmo, Helisabet, Emeniart. Eamdem elemosinam laudavit comes Stephanus, de cujus feodo erat donum illud, sicut ipse litteris suis nobis significavit. Preterea prefatus Landricus in perpetuum quittavit memorate ecclesie et canonicis, quicquid juris clamabat in decima de Englut et in terragio de Cudoto quod pie recordationis Petrus, dominus Curtiniaci eisdem contulerat in elemosinam. Hujus autem quitationis et predicte laudationis intuitu, canonici, de bonis ecclesie, XX libras Pruviniensium eidem donaverunt. In cujus rei memoriam, presentem cartam sigilli nostri munimine fecimus roborari. Actum, anno incarnati Verbi Mº Cº XCº.